CELEX: 62021TN0170
Language: lt
Date: 2021-03-25 00:00:00
Title: Byla T-170/21: 2021 m. kovo 25 d. pareikštas ieškinys byloje Ben Ali / Taryba

2021 6 7   
            
            
               LT
            
            
               Europos Sąjungos oficialusis leidinys
            
            
               C 217/47
            
         
      2021 m. kovo 25 d. pareikštas ieškinys byloje Ben Ali / Taryba
      
      (Byla T-170/21)
      (2021/C 217/63)
      Proceso kalba: prancūzų
      
         Šalys
      
      
         Ieškovas: Mehdi Ben Tijani Ben Haj Hamda Ben Haj Hassen Ben Ali (Sent Etjen diu Ruvrė, Prancūzija), atstovaujamas advokato A. de Saint Remy
      
         Atsakovė: Europos Sąjungos Taryba
      
         Reikalavimai
      
      Ieškovas Bendrojo Teismo prašo:
      
                  —
               
               
                  priimti Mehdi Ben Ali ieškinį ir pripažinti jį pagrįstu,
               
            
                  —
               
               
                  priimti sprendimą skubos tvarka, vadovaujantis taikytinomis procesinėmis taisyklėmis,
               
            
                  —
               
               
                  prireikus priimti proceso organizavimo priemonę pagal Procedūros reglamento 64 straipsnį, kad Komisija atskleistų „visus dokumentus, kuriais remdamasi ji priėmė“ ginčijamą reglamentą,
               
            
                  —
               
               
                  nedelsiant panaikinti su juo susijusį Tarybos sprendimą (BUSP) 2021/55, apie kurį jam buvo pranešta 2021 m. sausio 25 d. registruotu laišku SGS 21/0041 (laiškas su gavimo patvirtinimu buvo išsiųstas 2021 m. sausio 26 d., gautas – 2021 m. sausio 29 d.) ir kuriuo ieškovas buvo paliktas asmenų, kuriems taikomos ribojamosios priemonės, sąraše, esančiame Europos Sąjungos Tarybos sprendimo 2011/72/BUSP, iš dalies pakeisto Tarybos sprendimu 2021/55/BUSP, priede ir Tarybos reglamento (ES) 101/2011, kuris buvo įgyvendintas Tarybos įgyvendinimo reglamentu (ES) 2021/49, kuriuo įgyvendinamas Reglamentas (ES) Nr. 101/2011 dėl ribojamųjų priemonių, taikytinų tam tikriems asmenims, subjektams ir įstaigoms atsižvelgiant į padėtį Tunise, I priede, taip pat panaikinti 2021 m. sausio 22 d. Tarybos įgyvendinimo reglamentą (ES) 2021/49, kuriuo įgyvendinamas Reglamentas (ES) Nr. 101/2011 dėl ribojamųjų priemonių, taikytinų tam tikriems asmenims, subjektams ir įstaigoms atsižvelgiant į padėtį Tunise,
               
            
                  —
               
               
                  įpareigoti Europos Sąjungos Tarybą sumokėti M. Ben Ali iš viso 150 000 EUR dėl įvairių priežasčių jo patirtai žalai atlyginti,
               
            
                  —
               
               
                  įpareigoti Europos Sąjungos Tarybą sumokėti M. Ben Ali 30 000 EUR gynybos išlaidoms, patirtoms dėl šio ieškinio, kurios pagal Procedūros reglamento 91 straipsnį laikomos atlygintinomis išlaidomis, atlyginti,
               
            
                  —
               
               
                  priteisti iš Europos Sąjungos Tarybos visas bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdamas ieškinį ieškovas remiasi septyniais pagrindais.
      
                  1.
               
               
                  Ieškinio pirmasis pagrindas grindžiamas pakankamo teisinio pagrindo nebuvimu. Ieškovas teigia, kad sankcija gali būti pateisinta tik tuomet, jeigu ja galima pasiekti keliamus tikslus, o vien tik konstatuoti grėsmę taikai nepakanka. Šiuo atveju Europos Sąjungos Taryba skundžiamas priemones grindžia tikslu užtikrinti darnų Tuniso ekonomikos ir visuomenės vystymąsi. Taigi Tarybos taikoma sankcija siekiama ne palaikyti ar atkurti taiką, o užtikrinti ekonominį ir demokratinį Tuniso visuomenės vystymąsi. Todėl ši sankcija turi būti panaikinta arba pakeista.
               
            
                  2.
               
               
                  Ieškinio antrasis pagrindas grindžiamas teisės į gynybą ir teisės į veiksmingą teisminę apsaugą pažeidimu. Pirma, ieškovas mano, kad priimant sprendimą taikytos procedūros pažeidė jo pagrindines teises, nes nebuvo užtikrinta pateiktų motyvų ir pagarbos asmens teisėms pusiausvyra. Antra, ieškovas teigia, kad jo teisės buvo pažeistos įtraukimo į sąrašą etape dėl nepakankamų procedūrų, nes jis negalėjo pasinaudoti veiksminga teisių gynimo priemone. Galiausiai ieškovas tvirtina, kad sprendimo vykdymo etape nukrypti leidžiančių nuostatų taikymo procedūra neužtikrina teisės į veiksmingą teisinę gynybą.
               
            
                  3.
               
               
                  Ieškinio trečiasis pagrindas grindžiamas pareigos motyvuoti pažeidimu. Šiuo atžvilgiu ieškovas tvirtina, kad Tunisas nepriėmė sprendimo, konkrečiai – nenurodė reikšmingų faktinių aplinkybių, kurių pagrindu jis galėjo būti įtrauktas į aptariamą sąrašą.
               
            
                  4.
               
               
                  Ieškinio ketvirtasis pagrindas grindžiamas akivaizdžia vertinimo klaida. Ieškovo teigimu, akivaizdi klaida padaryta todėl, kad nėra jo dalyvavimo bet kokioje neteisėtoje su Tuniso valstybės lėšų pasisavinimu ar pinigų plovimu susijusioje veikloje įrodymų. Be to, kaltinimas bendrininkavimu piktnaudžiaujant valstybės pareigūno tarnyba taip pat nepagrįstas jokiais įrodymais.
               
            
                  5.
               
               
                  Ieškinio penktasis pagrindas grindžiamas Jungtinių Tautų konvencijos prieš korupciją 31, 46 ir 55 straipsnių pažeidimu. Šiuo atžvilgiu ieškovas teigia, kad pagal šias nuostatas laikina įšaldymo ir konfiskavimo priemonė turi būti pagrįsta prašančiosios valstybės sprendimu arba šios valstybės pateiktomis reikšmingomis faktinėmis aplinkybėmis su prašomų priemonių aprašymu. Jis tvirtina, kad ribojamosios priemonės jam buvo nustatytos neatsižvelgiant į šiuos kriterijus.
               
            
                  6.
               
               
                  Ieškinio šeštasis pagrindas grindžiamas Tarybos padaryta ieškovo atžvilgiu priimtų priemonių proporcingumo vertinimo klaida.
               
            
                  7.
               
               
                  Ieškinio septintasis pagrindas grindžiamas piktnaudžiavimu įgaliojimais.